Document ID: 31995R2810

Komisijas Regula (EK) Nr. 2810/95
(1995. gada 5. decembris)
par cūku liemeņu un pusliemeņu tarifu klasifikāciju, ar ko groza Padomes Regulu (EEK) Nr. 2658/87 par tarifu un statistikas nomenklatūru un kopīgo muitas tarifu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 3290/94 [2], un jo īpaši tās 11. panta 4. punktu,
tā kā tika atzīmēts, ka cūku liemeņu un pusliemeņu klasifikācijā rodas problēmas, ko rada fakts, ka veids, kādā pusliemeņus iegūst no veseliem liemeņiem atbilstoši definīcijai tarifu un statistikas nomenklatūrā, kas izveidota ar Padomes Regulu (EEK) Nr. 2658/87 [3], kurā jaunākie grozījumi izdarīti ar Komisijas Regulu (EK) Nr. 2588/95 [4], precīzi neatbilst tehniskajai un tirdzniecības praksei; tā kā šī definīcija ir jākoriģē, lai nodrošinātu kopīgā muitas tarifa nodevu vienotu piemērošanu cūkgaļas nozarē;
tā kā Regulas (EEK) Nr. 2759/75 9. pantā ir noteikts, ka kopīgā muitas tarifa nodevu likmes ir piemērojamas produktiem, kas pakļauti kopējā cūkgaļas tirgus organizācijai;
tā kā atbilstoši Regulas (EEK) Nr. 2759/75 15. panta 1. punktam tarifu nomenklatūra, kas izriet no minētās regulas piemērošanas, ir ietverta kopīgajā muitas tarifā; tā kā tādēļ tas būtu jāgroza;
tā kā šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
Piemērojot muitas nodevas cūkgaļas nozarē, šādiem apzīmējumiem tiek piešķirta šāda nozīme:
"liemeņi vai pusliemeņi", kas minēti apakšpozīcijā 02031110 un 02032110: mājas cūku liemeņi pēc asiņu notecināšanas un iekšu izņemšanas, pēc saru un nagu noņemšanas. Pusliemeni iegūst, sadalot veselu liemeni pa kakla, krūšu, jostas un krustu skriemeļu centru un pa vai gar krūšu kaulu, caur sēžas un kaunuma kaula simfīzes centru. Liemeņi un pusliemeņi var būt ar galvu vai bez galvas, ar nagiem, nieru taukiem, nierēm, asti, diafragmu vai bez tās. Pusliemeņi var būt ar mugurkaula smadzenēm, galvas smadzenēm un mēli vai bez tās. Sivēnmāšu liemeņi un pusliemeņi var būt ar piena dziedzeriem vai bez tiem.
2. pants
Regulas (EEK) Nr. 2658/87 I pielikuma 2. nodaļā papildu piezīmi 2. A. a) aizstāj ar šādu:
"2. A. Šādiem apzīmējumiem tiek piešķirta šāda nozīme:
a) "liemeņi vai pusliemeņi", kas minēti apakšpozīcijā 02031110 un 02032110; mājas cūku liemeņi pēc asiņu notecināšanas un iekšu izņemšanas, pēc saru un nagu noņemšanas. Pusliemeni iegūst, sadalot veselu liemeni pa kakla, krūšu, jostas un krustu skriemeļu centru, pa vai gar krūšu kaulu un caur sēžas un kaunuma kaula simfīzes centru. Liemeņi un pusliemeņi var būt ar galvu vai bez galvas, ar nagiem, nieru taukiem, nierēm, asti, diafragmu vai bez tās. Pusliemeņi var būt ar mugurkaula smadzenēm, galvas smadzenēm un mēli vai bez tās. Sivēnmāšu liemeņi vai pusliemeņi var būt ar piena dziedzeriem vai bez tiem;"
.
3. pants
Šī regula stājas spēkā 1996. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 1995. gada 5. decembrī

Labels: 3
17
19
6